BASES REGULADORAS DO PROGRAMA DEPO EN MARCHA 2016
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 04/04/2016)

No artigo 2 da Lei 13/2008, de 3 de decembro, de Servizos Sociais de Galicia, os servizos sociais defínense como un conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega mediante intervencións que permitan o logro dos obxectivos marcados nesta lei. Tamén se indica que os poderes públicos fomentarán, no ámbito dos servizos sociais, o desenvolvemento de actuacións solidarias por parte de entidades de iniciativa social, sempre que se axusten aos requisitos de autorización, calidade e complementariedade establecidos na citada lei. A Deputación de Pontevedra, a través do Servizo de Cohesión Social e Xuventude, pon en marcha a primeira edición do programa “Depo en marcha” para o ano 2016. Constitúe o obxecto destas bases a regulación da convocatoria pública por parte da Deputación, relativas ao programa “Depo en marcha” 2016, o cal ten por finalidade favorecer o envellecemento activo, a través de distintos obradoiros, optimizando as oportunidades de saúde, participación e seguridade co fin de mellorar a calidade de vida das persoas maiores da provincia de Pontevedra, establecendo relacións sociais e favorecendo a participación en actividades que melloren o seu estado anímico, potenciando movementos de participación e cooperación social, promovendo espazos de encontro e intercambio de experiencias e a súa independencia para evitar o illamento e situacións de soidade. Poderán ser beneficiarias do programa as entidades de maiores, pensionistas e xubilados da provincia de Pontevedra que cumpran algún dos seguinte requisitos: 1) Asociacións, federacións ou confederacións e fundacións que figuren no Rexistro Único de Entidade Prestadoras de Servizos Sociais (RUEPSS) como entidades de iniciativa social dentro da área de maiores da provincia de Pontevedra.2) As entidades que figuren no Rexistro Xeral de Asociacións, recollidas dentro da provincia de Pontevedra e clasificadas na categoría tipo: terceira idade–pensionistas–xubilados.3) Asociacións de maiores, pensionistas, persoas prexubiladas e xubiladas, non recollidas nas anteriores.4) Entidades que, sen estaren rexistradas nas categorías anteriores, xustifiquen o seu labor no eido do maior. Todas as solicitudes presentadas por entidades de mulleres ou outras entidades que realicen actividades no eido da muller (independentemente das súas vogalías) quedarán excluídas desta convocatoria por existir unha convocatoria específica dentro do Servizo de Igualdade. Salvo as excepcións que se poidan establecer en cada convocatoria específica, só poderá concederse un obradoiro por entidade. Os obradoiros estarán abertos a toda a poboación da provincia de Pontevedra en xeral, con preferencia para as persoas socias das entidades solicitantes. Poderán ser beneficiarias do programa, e polo tanto participar nos obradoiros, persoas non socias das entidades sempre que existan prazas vacantes (consultar “Base sexta. Condicións do programa”). As solicitudes presentaranse no Rexistro xeral da Deputación ou en calquera das oficinas de rexistro desta institución que se detallan na seguinte táboa: O prazo de presentación de solicitude das entidades será de 20 días naturais, contados desde o día seguinte ao da publicación destas bases no Boletín Oficial da Provincia de Pontevedra (BOPPO). Se o último día do prazo coincidise en festivo este prorrogarase ata o seguinte día hábil. Tamén se poderán presentar por calquera das formas establecidas no artigo 38.4 da Lei 30/1992, de 26 de novembro, de réxime xurídico das administracións públicas e do procedemento administrativo común. No caso de se enviar por correo este deberá ser certificado co selo de Correos no formulario de solicitude, para garantir que a data de remisión está dentro do prazo de presentación de solicitudes da orde de convocatoria. As persoas non socias das entidades participantes que estean interesadas en participar no programa poderán remitir a súa solicitude de participación ao organismo provincial, unha vez que se publique a lista definitiva de obradoiros concedidos ás entidades, podendo así escoller os que máis lles interesen. Esta lista poderá consultarse na páxina www.depo.es. O prazo de presentación de solicitudes estará aberto ata o inicio de cada un dos obradoiros. Este dato poderá consultarse a través da web, onde se indicará se o prazo está aberto ou pechado en cada obradoiro. O acceso a estes dependerá da dispoñibilidade de prazas. As solicitudes deberán formalizarse seguindo o modelo que se facilitará no Rexistro xeral da Deputación, no da oficina de Vigo ou no enderezo www.depo.es. A solicitude deberá ir acompañada da seguinte documentación: Os obradoiros serán de balde e a súa impartición subvencionaraa integramente a Deputación. As persoas participantes deberán achegar os materiais recollidos no catálogo como “Materiais que levará o alumnado”. As entidades deberán escoller un obradoiro do catálogo, tendo en conta os materiais que deberán achegar as persoas participantes e as características que deberán ter as instalacións segundo o obradoiro escollido. As persoas participantes deberán asinar o primeiro día a recepción do material que debe achegar a empresa, tamén recollido no catálogo. As entidades participantes no programa non poderán esixirlles nin cobrarlles ningunha cota ou calquera outra contía ás persoas que realicen o obradoiro, sexan ou non socias. No caso de que se advirta esta práctica a entidade será sancionada e non poderá participar na edición seguinte, sen prexuízo das responsabilidades que legalmente correspondan. Os obradoiros terán unha duración de 30 horas e impartiranse en xornadas de entre unha e tres horas á semana. A entidade solicitante poderá escoller se esas horas serán no mesmo día ou en días alternos, dependendo das necesidades das persoas participantes e da propia actividade. En caso de querer modificar as horas semanais ou de non alcanzarse o número mínimo de participantes, a entidade deberá poñerse en contacto co Servizo de Cohesión Social e Xuventude da Deputación para procurar outras opcións antes de anular o curso. No caso de que non se cubran o total das prazas ofertadas coas persoas socias a entidade solicitante acepta acoller as persoas non socias que figuren na lista de reserva e que presentasen a súa solicitude de participación no organismo provincial, dentro do prazo establecido (“Base terceira. Lugar e prazo de presentación de solicitudes”). Para levar a cabo calquera obradoiro será necesario reunir un mínimo de 10 persoas participantes. O número máximo de prazas virá determinado pola especialidade do obradoiro e poderá variar entre as 20 e as 25 (ver catálogo). En caso de querer ampliar o número máximo de prazas a entidade deberá solicitar e motivar a solicitude á Deputación, a cal se autorizará sempre que as instalacións ou o tipo de obradoiro o requiran e o permitan e a persoa docente estea de acordo. A entidade solicitante autorizará a institución provincial a publicar os datos de contacto e o lugar no que se levará a cabo o obradoiro, co fin de que as persoas que non sexan socias poidan poñerse en contacto no caso de estaren interesadas. Permitiralle tamén á Deputación difundir os datos da solicitude a través da páxina web co mesmo fin. A entidade solicitante consinte, ao se adherir a este programa, que os datos da súa solicitude e a relación de participantes queden incorporados aos ficheiros informáticos do organismo provincial. Os datos persoais recollidos serán incorporados e tratados en ficheiros coa finalidade de conter os datos das persoas que participan nos programas financiados pola Deputación, inscritos na Axencia Española de Protección de Datos. Así mesmo, as entidades participantes autorizan a obtención de imaxes das instalacións onde se levará a cabo o obradoiro escollido, co fin de poder verificar que o local recolle as condicións óptimas para o correcto desenvolvemento do obradoiro. Unha vez comezado o obradoiro será cada participante quen decida se quere ou non asinar a cesión de dereitos de imaxe, permitindo así a obtención de fotos durante a execución dos obradoiros para difundir e promover o programa. Cada entidade poderá escoller un obradoiro do catálogo ofertado, aceptando polo tanto as obrigas que lle corresponden como entidade participante: A institución provincial ofertará os obradoiros a través dunha empresa especializada na materia, responsable da execución, coordinación e avaliación do programa. A empresa adxudicataria será a encargada de subministrar para cada obradoiro o seguinte: A empresa adxudicataria será a responsable de coordinar coa persoa que posúa a presidencia da entidade ou coa persoa responsable do obradoiro: Como norma xeral é recomendable utilizar unha aula-obradoiro con espazo suficiente para a realización de actividades prácticas ou tarefas manuais, que estea debidamente acondicionada con ventilación natural, iluminación suficiente, electricidade e toma de auga. Esta aula deberá estar equipada, ademais, con mobiliario (mesas e cadeiras) para a persoa docente e para as persoas participantes. Dependendo das necesidades específicas do obradoiro escollido as aulas deberán ter unhas características ou outras nas súas instalacións, para o correcto desenvolvemento do obradoiro (ver catálogo). Unha vez concedido o obradoiro a entidade solicitante estará na obriga de lle enviar a relación definitiva de participantes á empresa adxudicataria e á institución provincial, cun mínimo dunha semana de antelación á súa execución. Nela teñen que figurar os nomes e apelidos das persoas asistentes, o número de DNI e o teléfono de contacto de cada unha, entre outros datos, tendo que presentar como mínimo os 10 participantes necesarios para levar a cabo o obradoiro. De non ser así existirá a opción de completar o número de participantes con aquelas persoas non socias que lle presentasen a correspondente solicitude á Deputación. Calquera anomalía que se advirta sobre o bo desenvolvemento do obradoiro deberá comunicárselle ao Servizo de Cohesión Social e Xuventude do organismo provincial. Ao remate de cada obradoiro faráselle entrega dunha acreditación de participación a cada participante. As entidades terán ata o 31 de decembro de 2016, inclusive, para realizar as 30 horas do obradoiro escollido. O órgano instrutor dos expedientes será, de acordo coa competencia para coñecer e resolver as solicitudes, o Servizo de Cohesión Social e Xuventude e a adxudicación dependerá da Xunta de Goberno. O procedemento de concesión será a través da concorrencia non competitiva pero tendo en conta o seguinte: no caso de que o número de solicitudes exceda o número de obradoiros ofertados, desde a Deputación elaborarase a listaxe seguindo a prelación que se detalla a continuación: 1) Asociacións, federacións ou confederación e fundacións que figuren no Rexistro Único de Entidade Prestadoras de Servizos Sociais (RUEPSS) como entidades de iniciativa social, dentro da área de maiores, da provincia de Pontevedra.2) As entidades que figuren no Rexistro Xeral de Asociacións, recollidas dentro da provincia de Pontevedra e clasificadas na categoría tipo: terceira idade–pensionistas–xubilados.3) Asociacións de maiores, pensionistas, prexubilados e xubilados non rexistradas nas anteriores.4) Entidades que, sen estaren rexistradas nas categorías anteriores, xustifiquen a súa labor no eido do maior. Terase en conta a orde de presentación das solicitudes en cada categoría. Todas as solicitudes, presentadas en prazo, que acheguen a documentación correspondente e que cumpran os requisitos esixidos nesta convocatoria serán aprobadas na orde correspondente, segundo a base sétima, en Xunta de Goberno. Tendo en conta a orde aprobada cubriranse de forma inicial un máximo de 100 obradoiros, quedando en lista de espera as restantes solicitudes, as cales poderán incrementarse en base ao prezo definitivo da empresa adxudicataria, sempre que exista orzamento suficiente, e no caso de renuncias das anteriores. Se a solicitude non estivese debidamente cuberta ou se non se achegase a documentación esixida requiriráselle por escrito á entidade interesada que, nun prazo máximo e improrrogable de dez (10) días, emende a falta ou presente os documentos preceptivos coa advertencia de que, se así non o fixer, se considerará desistida da súa petición. A contía consignada para o programa “Depo en marcha”, que se regula nesta orde, ascende no ano 2016 a cento vinte mil (120.000,00) euros, con cargo á aplicación 16/231.2311.227.07 do Orzamento ordinario do organismo provincial, sen prexuízo de que este crédito poida ser ampliado, no seu caso. A institución provincial establece a convocatoria de obradoiros do programa “Depo en marcha” no marco de actividades de ocio e tempo de lecer para as persoas maiores, xubiladas e pensionistas, ofertando inicialmente un total de 100, que poderán incrementarse en base ao prezo definitivo da empresa adxudicataria para cada un. No suposto de que os obradoiros ofertados nesta convocatoria non quedasen cubertos esta institución poderá abrir un novo prazo de inscrición ou concedérllelos a aquelas entidades nas que se se presentou a súa solicitude dentro de prazo, a demanda de persoas interesadas fose superior á ofertada, quedando así xente en lista de reserva ou fóra do programa. En toda a publicidade que se elabore farase constar a organización e a colaboración da Deputación de Pontevedra mediante a inclusión da súa imaxe institucional, de conformidade co artigo 31 do Regulamento da Lei xeral de subvencións. Para todo o relacionado con este tema poden dirixirse ao seguinte enderezo de correo electrónico: comunicacion@depo. es Este programa terá vixencia ata o 31 de decembro de 2016.